**Segismundo Moret y Prendergast**, nado en Cádiz o 2 de xuño de 1833 e finado en Madrid o 28 de xaneiro de 1913, foi un político e literato español, ministro en varias ocasións, e tres veces presidente do goberno por breve tempo: **1905-1906**, de novo en **1906**, e en **1909-1910**.

Traxectoria
-----------

Estudou Dereito na Universidade Central de Madrid e, alí, obtivo primeiro a cátedra de Economía Política e posteriormente a de Institucións de Facenda, que conseguiría en propiedade en 1858.

En 1863 foi elixido deputado independente por Almadén (Cidade Real), escano ó que renunciaría ó pouco tempo. Tras o triunfo da Revolución Gloriosa foi novamente elixido en 1868. Colaborou na redacción da Constitución española de 1869.

Don Segismundo Moret y Prendergast
Foi nomeado Ministro de Ultramar polo Xeneral Juan Prim (1870) mostrándose favorable á abolición da escravitude e á creación dun texto constitucional para Porto Rico. Do 2 de decembro de 1870 ó 10 de xullo de 1871 fíxose cargo con carácter interino do Ministerio de Facenda.

Destinado como embaixador a Londres en 1871 non retornará ata 1873. En 1875 funda o Partido Democrático Monárquico, que en 1882 se fusionou en Izquierda Dinástica e, posteriormente, rematou dentro do Partido Liberal de Sagasta.

Foi nomeado en 1883 Ministro da Gobernación baixo o goberno liberal de José Posada Herrera, creando a Comisión de Reformas Sociais. Xa como integrante do Partido Liberal Fusionista, colaborará con Práxedes Mateo Sagasta ocupando as carteiras de Ministro de Estado (1885-1888), Gobernación (1888, 1901 e 1902), Fomento (1892), Estado (1892 e 1894) e Ultramar (1897-1898). Morto Sagasta, participou nas loitas pola dirección do partido.

Como ministro de Ultramar decretou en 1897 a autonomía de Cuba e Porto Rico, nun van intento de impedir a emancipación das dúas colonias.

En 1902 colabora na creación do Instituto de Reformas Sociais, embrión do futuro Ministerio de Traballo.

O 1 de decembro de 1905, tras a dimisión de Montero Ríos, encárgase por fin da xefatura do goberno (1905-1906). Fixo aprobar a Lei de xurisdicións, que conseguiu satisfacer os militares descontentos despois dos feitos do *¡Cu-cut!*. O atentado de Mateu Morral contra Afonso XIII (maio de 1906) vaino obrigar a dimitir en xullo ó non contar con maioría suficiente nas Cortes. Volveu a desempeñar brevemente o cargo do 30 de novembro ó 4 de decembro do mesmo ano.

Tras a caída de Antonio Maura a raíz da Semana Tráxica de Barcelona en 1909, conseguirá a presidencia do goberno por última vez ó tempo que desempeñaba a carteira de Gobernación, pero terá que dimitir novamente ó non conseguir a disolución das Cortes para obter unha maioría que apoiase o seu proxecto. Será substituído por Canalejas en 1910.

En 1912, cando Canalejas foi asasinado, o goberno de Romanones elixiuno como presidente do Congreso dos Deputados, cargo que desempeñou deica a súa morte. Finou en Madrid en 28 de xaneiro de 1913. Foi nomeado, postumamente, Marqués de Moret.

|  |  |  |
| --- | --- | --- |
| Predecesor:**Eugenio Montero Ríos** |  **Presidente do Consello de Ministros de España** 1905 - 1906 | Sucesor:**José López Domínguez** |
| Predecesor:**José López Domínguez** |  **Presidente do Consello de Ministros de España** 1906 | Sucesor:**Antonio Aguilar Correa** |
| Predecesor:**Antonio Maura Montaner** |  **Presidente do Consello de Ministros de España** 1909 - 1910 | Sucesor:**José Canalejas Méndez** |

Obra literaria
--------------

É autor de numerosas obras e estudos.

Recoñecemento
-------------

O 3 de marzo de 1906 comezou o derrubamento das murallas de Cádiz co fin de paliar a crise obreira. A primeira pedra do desmonte foi destinada ó monumento ó ilustre gaditano Segismundo Moret.

Notas
-----

1. ↑  Roman (2003), p. 65
2. ↑  "La Izquierda Dinástica de Segismundo Moret". *España mi natura; Italia mi ventura; Flandes mi sepultura*. Consultado o 04-09-2017.
3. ↑  Montagut Contreras, Eduardo. "El Partido Liberal en la Restauración". *andalan.es*. Consultado o 04-09-2017.

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Segismundo Moret Modificar a ligazón no Wikidata*** |

### Bibliografía

* Ferreras Cuesta, Carlos (2002). *La frontera democrática del liberalismo: Segismundo Moret (1838-1913)*. Col. Historia Biblioteca Nueva. Madrid: Ediciones de la Universidad Autónoma de Madrid. ISBN 9788497420891.
* Román Collado, Rocío (2003). *La escuela economista española*. Sevilla: Universidad de Sevilla. ISBN 8477868425.

### Outros artigos

* Lista de presidentes de España
* Lista de ministros de Economía e Facenda de España
* Lista de presidentes do Congreso dos Deputados de España

### Ligazóns externas

* Perfil Biográfico
* Biografía do Diccionario de Ministros de Hacienda
* Discurso de Moret no Ateneo de Madrid (10-11-1884)

|  |  |
| --- | --- |
| Control de autoridades | 
* Wd: Q562515
* WorldCat
* VIAF: 902145858165723022474
* BNE: XX1259967
* BNF: 10445904r
* BVMC: 40660
* CANTIC: a1019082x
* CiNii: DA10118197
* DBE: segismundo-moret-y-prendergast
* FAST: 500598
* GEC: 0044413
* GND: 129462365
* ISNI: 0000 0000 8095 6213
* LCCN: nb2003099839
* NTA: 269122664
* OL: OL6410496A
* PTBNP: 153819
* SUDOC: 200134507
* Arquivo Histórico de Deputados (1810-1977): 77090

 |